钦定古今图书集成/方舆汇编/边裔典/第101卷 > 《宫室》
## 钦定古今图书集成/方舆汇编/边裔典/第101卷 > 《宫室》

国宫及官舍府第皆面东。国宫在金塔金桥之北，近
门周围可五六里。其正室之瓦以铅为之，馀皆土瓦
黄色。桥柱甚巨，皆雕画佛形。屋头壮观，修廊复道，突
兀参差，稍有规模。其莅事处有金窗棂，左右方柱，上
有镜，约有四五十面，列放于窗之旁。其下为象形，闻
内中多有奇处，防禁甚严，不可得而见也。其内中金
塔，国主夜则卧其上，土人皆谓塔之中有九头蛇精，
乃一国之土地主也，系女身，每夜则见国主，必先与
之同寝交媾，虽其妻亦不敢入。二鼓乃出，方可与妻
妾同睡。若此精一夜不见，则蕃王死期至矣。若蕃王
一夜不往，则必获灾祸。其次如国戚大臣等，屋制度
广袤，与常人家迥别。周围皆用草盖，独家庙及正寝
二处许用瓦，亦各因其官之等级，以为屋室广狭之
制。其下如百姓之家，止草盖片瓦，不敢上屋，其广狭
虽随家之贫富，然终不敢效府第制度也。